钦定古今图书集成/明伦汇编/交谊典/第071卷 > 宋册府元龟 > 《饯常侍舒公归觐序》苏颋
## 钦定古今图书集成/明伦汇编/交谊典/第071卷 > 宋册府元龟 > 《饯常侍舒公归觐序》苏颋

右散骑常侍兼国子祭酒崇文馆学士舒公，邦之硕
儒也。富于学，深其智，秉辟雍之礼，讲《金华》之义者，尝
有日焉。“辩大而言若讷，位高而志益下，造膝则人无
异辞，匪躬则我有馀力，仪正可象，声希必应，此所以
孔光密而张辅宠也。故进避荣而荣自取，退崇让而
让得之。”既而命列幡旗，焜煌照于西第；徒成俎豆，眷
恋驰乎东国。每洒涕而祈主，将候颜以拜亲。天子怀
公达之旧，惜成康之往，乃眷中留，久而下制。是月惟
闰，乘春载阳，服老莱之衣，飘组丈二；拥终童之传，送
车数百。晨省伟其传呼，昼游嘉其饮饯。来而喜惧，经
跃鲤之新泉；至则光辉，对回龟之旧浦。夫志于道者二三子之莫逮；善于孝者，千万人之所悦。未有丹诚
注于阙下白首登于堂上门生仰而结辙邦牧趋而
负弩。岂非训虞受封就宋传业。俾鲁师之教者其冯
母之荣乎。于是丝庭华省之家虎观鸿都之士属鸧
鹒鸣矣。杨柳依依。情摇江上之枫，思结河边之草。吴
州日见楚山云绝。莫不捧袂黯然弹毫以赠。庶几《离
言》之至知儒行之尊欤？